Komisijos reglamentas (EEB) Nr. 2237/77
1977 m. rugsėjo 23 d.
iš dalies keičiantis Reglamentą Nr. 118/66/EEB dėl ūkio pelno ataskaitos formos, naudojamos privačių ūkių pajamoms nustatyti
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1965 m. birželio 15 d. Reglamentą Nr. 79/65/EEB, sukuriantį žemės ūkio valdų pajamų ir ūkinės veiklos apskaitos duomenų rinkimo tinklą Europos ekonominėje bendrijoje [1], su paskutiniais pakeitimais, padarytais Reglamentu (EEB) Nr. 2910/73 [2], ypač į jo 7 straipsnį,
kadangi 1966 m. liepos 29 d. Komisijos reglamentas Nr. 118/66/EEB [3] su paskutiniais pakeitimais, padarytais Reglamentu (EEB) Nr. 3565/73 [4], nustatė punktus, kuriuos reikia įtraukti į ūkių pajamoms nustatyti naudojamą ūkio ataskaitos formą;
kadangi ūkių pajamoms nustatyti naudojama ūkio ataskaita, renkamų apskaitos duomenų tipas, apibrėžimai ir pateikimas turėtų būti identiški, nepriklausomai nuo tiriamų ūkių charakteristikų;
kadangi atėjo metas pritaikyti Ūkių apskaitos duomenų tinklo 10 metų patirtį, kad galima būtų patikslinti nuostatas dėl ūkio pelno, siekiant apskaitos duomenis lengviau palyginti ir pritaikyti juos besikeičiantiems bendrosios žemės ūkio politikos poreikiams;
kadangi reikėtų pasinaudoti galimybe patobulinti apskaitos duomenų apdorojimą; kadangi dėl šios priežasties reikėtų pradėti naudoti magnetinę juostelę tokiems duomenims laikyti;
kadangi kai kuriuose ūkiuose gali kilti sunkumų rašant tam tikras antraštes, kai nėra kai kurių duomenų tų ūkių ataskaitose; kadangi todėl, kol kils tokių sunkumų, reikėtų imtis priemonių, užkertančių bet kokią neteisingo duomenų traktavimo riziką, jeigu tos konkrečios antraštės būtų neužpildytos;
kadangi siekiant sumažinti dėl ūkio ataskaitos koregavimo kylančius nepatogumus, visose valstybėse narėse reikėtų pritaikyti nuo tų pačių apskaitos metų įsigaliojančias naujas nuostatas; kadangi vis dėlto pageidautina, jog atsižvelgiant į sunkumus, su kuriais susiduria tam tikros valstybės narės, atlikdamos patikslinimus per vienerius metus, būtų numatyta galimybė toms valstybėms narėms atidėti naujų nuostatų taikymą vieneriems apskaitos metams;
kadangi šiame reglamente numatytos nuostatos atitinka Bendrijos privačių ūkių apskaitos duomenų tinklo komiteto nuomonę,
PRIĖMĖ ŠĮ REGLAMENTĄ:
1 straipsnis
Ūkio ataskaitoje pateikiami tokie apskaitos duomenys, kurie nurodyti I priede. Atitinkami apibrėžimai ir instrukcijos yra pateiktos II priede. Apskaitos duomenys pateikiami III priede nustatytoje formoje.
2 straipsnis
Šis reglamentas pirmą kartą taikomas 1978 apskaitos metų duomenims, pradedant nuo 1978 m. sausio 1 d. iki 1978 m. liepos 1 d.
Tačiau Prancūzijoje, Italijoje, Liuksemburge ir Airijoje šios nuostatos taikomos 1979 apskaitos metų duomenims, pradedant nuo 1979 m. sausio 1 d. iki liepos 1 d.
3 straipsnis
Reglamentas Nr. 118/66/EEB panaikinamas. Visas jis taikomas apskaitos duomenims visų apskaitos metų, einančių prieš 2 straipsnyje minėtus metus, nepriklausomai nuo šių duomenų pristatymo Komisijai datos.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1977 m. rugsėjo 23 d.